SIR-কে কাজে লাগিয়ে বাংলা দখলের চেষ্টা, ভার্চুয়াল বৈঠকে বার্তা অভিষেকের

কলকাতা: এসআইআর আবহে ফের সুর চড়ালেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। মানুষের অধিকার কেড়ে নেওয়ার চেষ্টা হচ্ছে, বাংলা বিরোধী এসআইআর। সময়ের সঙ্গে পাল্লা দিয়ে চড়ছে রাজনৈতিক তরজাও। সোমবার জনপ্রতিনিধি এবং পদাধিকারীদের নিয়ে মেগা সাংগঠনিক বৈঠক করেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। ভার্চুয়াল বৈঠকের মাধ্যমে এই বৈঠকে প্রায় ২৫ হাজার প্রতিনিধি উপস্থিত ছিলেন। আর সেই বৈঠক থেকেই ফের একবার একযোগে নির্বাচন কমিশন এবং বিজেপিকে তোপ দাগলেন অভিষেক।

এদিন অভিষেক বন্দ্যোপাধ্যায় বলেন, ”বিজেপির সহকারী সংস্থা হিসাবে কাজ করছে নির্বাচন কমিশন। যেভাবে জোর করে বাংলায় এসআইআর করা হচ্ছে তাতে এক মাসের কম সময়ে ৩৫ জনকে হারিয়েছি। বিজেপির দম্ভ, ঔদ্ধত্য, অহংকারের জন্যেই এই ঘটনা।” তাঁর কথায়, ”ইতিমধ্যে তিনজন বিএলও আত্মঘাতী হয়েছেন। কমিশনকে তাঁদের পরিবার দায়ী করেছে। অনেকেই অসুস্থ। আর এই কারণেই বলেছিলাম এসআইআর বাংলা বিরোধী। মানুষের অধিকার কেড়ে নেওয়ার চেষ্টা হচ্ছে।”

আরও পড়ুন: BLO -দের কমিশন অভিযান, এসআইআর চাপে অসুস্থ অনেকে, কী দাবি?

এসআইআর নিয়ে তোলপাড় রাজ্য রাজনীতি। একাধিক বিএলও-র মৃত্যুর খবর নিয়ে শুরু হয়েছে রাজনৈতিক কচকচানি। এর আগেও এই বিষয়ে নির্বাচন কমিশনকে তোপ দেগেছেন মুখ্যমন্ত্রী মমতা বন্দ্যোপাধ্যায়। অতিরিক্ত কাজের চাপে বিএলও –দের মৃত্যু ঘিরে ক্রমশ উঠছে প্রশ্ন। এবার ফের তোপ দাগলেন অভিষেক বন্দ্যোপাধ্যায়।